**Д О Г О В О Р**

Днес,…………………2020 г. в гр. София между:

**БЪЛГАРСКАТА НАРОДНА БАНКА** със седалище и адрес на управление: гр. София 1000, пл.„Княз Александър I“ № 1,  ЕИК 000694037, представлявана, съгласно Заповед № БНБ-36859/1.04.2020 г. на управителя на БНБ, от Снежанка Деянова – главен секретар и Теменужка Цветкова – главен счетоводител, наричана в по-нататък в договора за краткост **ВЪЗЛОЖИТЕЛ**, от една страна,

и

……………………………………….,

с адрес: …………………….. / със седалище и адрес на управление:……………………….. (попълва се приложимото според случая), ЕИК / код по Регистър БУЛСТАТ / регистрационен номер или друг идентификационен код ……………………….. и ДДС номер ……………….… (попълва се приложимото според случая), представляван/а/о от ………………………. в качеството на ……………………., съгласно……………………….., наричан/а/о за краткост **ИЗПЪЛНИТЕЛ**, от друга страна,

(**ВЪЗЛОЖИТЕЛЯТ и ИЗПЪЛНИТЕЛЯТ**, наричани заедно „**Страните**“, а всеки от тях поотделно „**Страна**“);

на основание чл. 112, ал. 1 от Закона за обществените поръчки (ЗОП) и във връзка с проведена открита процедура за възлагане на обществена поръчка по чл. 73, ал. 1 от ЗОП и Решение № …../… 2020 г. на главния секретар на БНБ за определяне наизпълнителна обществена поръчка с предмет: „Абонаментна поддръжка, вкл. доставка, на печатащи, сканиращи и мултифункционални устройства в сградите на БНБ, по три обособени позиции“, по Обособена позиция № 1 - „Абонаментна поддръжка на печатащи, сканиращи и мултифункционални устройства, марка Xerox в сградите на БНБ“, се сключи настоящият Договор за следното:

**I. ПРЕДМЕТ НА ДОГОВОРА**

**Чл. 1.** (1) **ВЪЗЛОЖИТЕЛЯТ** възлага, а **ИЗПЪЛНИТЕЛЯТ** се задължава да извършва срещу възнаграждение и при условията на този Договор **абонаментна поддръжк**а **на печатащи, сканиращи и мултифункционални устройства, марка Xerox в сградите на БНБ в град София и страната**, наричани за краткост „Устройства/та“, с посочен модел, брой и местонахождение съгласно Приложение № 1а – „Техническа спецификация”, представляващо неразделна част от настоящия договор.

(2) Абонаментната поддръжка на устройствата включва:

1. Технически прегледи на устройствата, отстраняване на откритите повреди, препоръки за правилната експлоатация на устройствата и сроковете за подмяна на резервни части, съгласно изискванията на производителя или при възникнала необходимост от подмяна на резервни части – при писмено уведомление от **ВЪЗЛОЖИТЕЛЯ**;

2.- Отстраняване на повреди в официалното работно време – от 8.00 до 17.00 ч., от понеделник до петък;

3. Писмени предложения за необходимите резервни части, които следва да бъдат вложени в устройствата, вкл. тяхната стойност;

4. Доставка и монтаж на резервни части, необходими за поддръжката в техническа изправност и годност на устройствата – по писмена заявка на **ВЪЗЛОЖИТЕЛЯ**.

**Чл. 2.** **ИЗПЪЛНИТЕЛЯТ** се задължава да предоставя услугата по чл. 1 в съответствие с Техническата спецификация на **ВЪЗЛОЖИТЕЛЯ** за обособена позиция № 1 (Приложение № 1а), Техническото предложение на **ИЗПЪЛНИТЕЛЯ** за обособена позиция № 1 (Приложение № 2а) и Ценовото предложение на **ИЗПЪЛНИТЕЛЯ** за обособена позиция № 1 (Приложение № 3а), и чрез лицата, посочени в Списък на персонала, който ще изпълнява поръчката, съставляващи приложения към този Договор („**Приложенията**“) и представляващи неразделна част от него.

**II. СРОК НА ДОГОВОРА. РЕД И СРОКОВЕ ЗА ПЛАЩАНЕ**

**Чл. 3.** Договорът влиза в сила на дата 14.07.2020 г. и е със срок на действие 1 (една) година от влизането му в сила, или до достигане на максимално допустимата стойност на договора по чл. 5, ал. 6, в зависимост от това, кое от двете събития настъпи по-рано. В случай че договорът се сключи на по-късна дата от 14.07.2020 г., договорът влиза в сила, считано от датата, посочена в регистрационния номер от деловодната система на **ВЪЗЛОЖИТЕЛЯ**, поставен на страница 1 от настоящия договор.

**Чл. 4.** Мястото на изпълнение на Договора е определено в Техническата спецификация на **ВЪЗЛОЖИТЕЛЯ –** Приложение № 1а.

**III. ЦЕНА, РЕД И СРОКОВЕ ЗА ПЛАЩАНЕ.**

**Чл. 5** (1) За предоставяне на Услугата по чл. 1, предмет на настоящия договор, **ВЪЗЛОЖИТЕЛЯТ** заплаща на **ИЗПЪЛНИТЕЛЯ** възнаграждение съобразно часовата ставка на **ИЗПЪЛНИТЕЛЯ** в размер на **…….(…………..) лева на час, без ДДС** за абонаментна поддръжка на всички модели устройства, посочени в Приложение № 1а, съгласно ценовото предложение на **ИЗПЪЛНИТЕЛЯ**.

(2) В часовата ставка на **ИЗПЪЛНИТЕЛЯ** за абонаментна поддръжка на устройствата са включени всички разходи на **ИЗПЪЛНИТЕЛЯ** за изпълнение на услугата по чл. 1 от настоящия договор, включително и разходите за:

- транспорт[[1]](#footnote-2) до и от сградите на **ВЪЗЛОЖИТЕЛЯ**;

- персонала, който ще изпълнява поръчката в това число разходи за посещения на място и труд при осъществяване на ремонти, вкл. при подмяна на резервни части;

- документиране изпълнението на задълженията на **ИЗПЪЛНИТЕЛЯ** по настоящия договор.

(3) **ВЪЗЛОЖИТЕЛЯТ** не дължи заплащането на каквито и да е други разноски, направени от **ИЗПЪЛНИТЕЛЯ**.

(4) В часовата ставка на **ИЗПЪЛНИТЕЛЯ** за абонаментна поддръжка на устройствата не е включена стойността на резервните части, необходими за поддръжката в техническа изправност и годност на устройствата, която се заплаща по реда на чл. 6, ал. 2.

(5) Цената на договора, посочена в ал. 1, както и часовата ставка са фиксирани за времето на изпълнение на Договора и не подлежат на промяна, освен ако промяната е в полза на **ВЪЗЛОЖИТЕЛЯ**.

(6) Максималната стойност на договора не може да надвишава сумата от 45 000 (*четиридесет и пет хиляди)* лева без ДДС, (наричана по-нататък „**Цената**“), като всички плащания по настоящия договор не следва да надвишават тази сума. **ВЪЗЛОЖИТЕЛЯT** следи стойността на извършените плащания и информира **ИЗПЪЛНИТЕЛЯ** при достигането на тази стойност. Не се подават, респ. не се приемат за изпълнение уведомления или заявки, в случаите, в които заплащането им би довело до надвишаване на този лимит.

**Чл. 6.** (1) **ВЪЗЛОЖИТЕЛЯТ** заплаща на **ИЗПЪЛНИТЕЛЯ** възнаграждение, чийто размер се определя съгласно часова ставка, съгласно Ценовото предложение на **ИЗПЪЛНИТЕЛЯ** за извършване на услугата по абонаментна поддръжка на устройствата, посочена в Приложение № 3а. Стойността на всяка предоставена услуга се определя, като изразходваното време за осъществяването ѝ в часове се умножава по часовата ставка на **ИЗПЪЛНИТЕЛЯ** за един час съгласно чл. 5, ал. 1. **ВЪЗЛОЖИТЕЛЯТ** плаща на **ИЗПЪЛНИТЕЛЯ** стойността на предоставената през съответния месец услуга до 10-то число на следващия календарен месец и след представяне на документите по чл. 7.

(2) **ВЪЗЛОЖИТЕЛЯТ** заплаща на **ИЗПЪЛНИТЕЛЯ** стойността на вложените в устройствата резервни части по единични цени за всяка доставена и вложена в дадено устройство резервна част, заедно с плащането на стойността за предоставената услуга по чл. 1 за съответния месец, през който е вложена съответната резервна част. Видът и цената на всяка резервна част се посочва от **ИЗПЪЛНИТЕЛЯ** във фактурата по чл. 7, т. 2. Доставката на резервните части до сградата на **ВЪЗЛОЖИТЕЛЯ** е за сметка на **ИЗПЪЛНИТЕЛЯ** и не подлежи на заплащане от **ВЪЗЛОЖИТЕЛЯ.** Стойността на резервните части се доказва с фактури, които удостоверяват цената, на която **ИЗПЪЛНИТЕЛЯТ** по настоящия договор е придобил съответните резервни части.

**Чл. 7.** Всяко плащане по този Договор се извършва въз основа на следните документи:

1. отчет за предоставената услуга за съответния месец, подписан от **ИЗПЪЛНИТЕЛЯ** и **ВЪЗЛОЖИТЕЛЯ.** Ако през съответния месец има доставени и монтирани резервни части, към отчета се прилага и приемо-предавателния протокол по чл. 26, ал. 4.;
2. подробна фактура за дължимата за съответния месец сума, издадена от **ИЗПЪЛНИТЕЛЯ** и представена на **ВЪЗЛОЖИТЕЛЯ**.

**Чл. 8.** (1)Всички плащания по този Договор се извършват в лева чрез банков превод по следната банкова сметка на **ИЗПЪЛНИТЕЛЯ**:

Банка: […………………………….]

BIC: […………………………….]

IBAN: […………………………….].

(2) **ИЗПЪЛНИТЕЛЯТ** е длъжен да уведомява писмено **ВЪЗЛОЖИТЕЛЯ** за всички последващи промени по ал. 1 в срок до 3 (*три*) дни, считано от момента на промяната. В случай че **ИЗПЪЛНИТЕЛЯТ** не уведоми **ВЪЗЛОЖИТЕЛЯ** в този срок, счита се, че плащанията са надлежно извършени.

(3) В случай, че по време на изпълнение на договора размерът на ДДС бъде променен, цената следва да се счита изменена автоматично, в съответствие с нормативно определения размер на данъка, без да е необходимо подписването на допълнително споразумение.

**IV. ГАРАНЦИЯ ЗА ИЗПЪЛНЕНИЕ**

**Чл. 9.** (1) При подписването на този договор, **ИЗПЪЛНИТЕЛЯТ** представя на **ВЪЗЛОЖИТЕЛЯ** гаранция за изпълнение в размер на 3 % (три на сто) от Стойността на Договора без ДДС по чл. 5, ал. 6, а именно 1350 (хиляда триста и петдесет) лева („**Гаранцията за изпълнение**“), която служи за обезпечаване на изпълнението на задълженията на **ИЗПЪЛНИТЕЛЯ** по Договора.

(2) В случай на изменение на Договора[[2]](#footnote-3), извършено в съответствие с този Договор и приложимото право, включително когато изменението е свързано с индексиране на Цената, **ИЗПЪЛНИТЕЛЯТ** се задължава да предприеме необходимите действия за привеждане на Гаранцията за изпълнение в съответствие с изменените условия на Договора, в срок до 10 (десет) дни от подписването на допълнително споразумение за изменението.

(3)Действията за привеждане на Гаранцията за изпълнение в съответствие с изменените условия на Договора могат да включват, по избор на **ИЗПЪЛНИТЕЛЯ**:

1. внасяне на допълнителна парична сума по банковата сметка на **ВЪЗЛОЖИТЕЛЯ**, при спазване на изискванията на чл. 10 от Договора; и/или;

2. предоставяне на документ за изменение на първоначалната банкова гаранция или нова банкова гаранция, при спазване на изискванията на чл. 11 от Договора; и/или

3. предоставяне на документ за изменение на първоначалната застраховка или нова застраховка, при спазване на изискванията на чл. 12 от Договора.

**Чл. 10.** Когато като Гаранция за изпълнение се представя парична сума, сумата се внася по следната банкова сметка на **ВЪЗЛОЖИТЕЛЯ**, като всички разходи за извършване на превода са за сметка на **ИЗПЪЛНИТЕЛЯ**:

**Банка:** Българска народна банка

**BIC:** BNBGBGSF

**IBAN:** BG40BNBG96611000066123

**Чл. 11.** (1)Когато като гаранция за изпълнение се представя банкова гаранция, **ИЗПЪЛНИТЕЛЯТ** предава на **ВЪЗЛОЖИТЕЛЯ** оригинален екземпляр на банкова гаранция, издадена в полза на **ВЪЗЛОЖИТЕЛЯ**, която трябва да отговаря на следните изисквания:

1. Да бъде безусловна и неотменяема банкова гаранция и да съдържа задължение на банката – гарант да извърши плащане при първо писмено искане от **ВЪЗЛОЖИТЕЛЯ**, деклариращ, че е налице неизпълнение на задължение на **ИЗПЪЛНИТЕЛЯ** или друго основание за задържане на Гаранцията за изпълнение по този Договор;

2. Да бъде със срок на валидност за целия срок на действие на Договора плюс 30 (тридесет) дни след прекратяването на Договора, като при необходимост срокът на валидност на банковата гаранция се удължава или се издава нова. Всяко подновяване се извършва в 20 (двадесет) дневен срок преди изтичането на срока на съответната гаранция.

(2) Банковите разходи по откриването и поддържането на Гаранцията за изпълнение във формата на банкова гаранция, както и по усвояването на средства от страна на **ВЪЗЛОЖИТЕЛЯ**, при наличието на основание за това, са за сметка на **ИЗПЪЛНИТЕЛЯ**.

**Чл. 12.** (1) Когато като Гаранция за изпълнение се представя застраховка, **ИЗПЪЛНИТЕЛЯТ** предава на **ВЪЗЛОЖИТЕЛЯ** оригинален екземпляр на застрахователна полица, в която **ВЪЗЛОЖИТЕЛЯТ** е посочен като трето ползващо се лице (бенефициер), която трябва да отговаря на следните изисквания:

а) Да обезпечава изпълнението на този Договор чрез покритие на отговорността на **ИЗПЪЛНИТЕЛЯ**;

б) Да бъде със срок на валидност за целия срок на действие на Договора плюс 30 (тридесет) дни след прекратяването на Договора. В случай че предоставената застраховка е с по-кратък срок от посочения в предходното изречение, **ИЗПЪЛНИТЕЛЯT** се задължава да я подновява до покриване на последния по продължителност срок по договора. Всяко подновяване се извършва в 20 (двадесет) дневен срок преди изтичането на срока на съответната гаранция.

(2)Разходите по сключването на застрахователния договор и поддържането на валидността на застраховката за изисквания срок, както и по всяко изплащане на застрахователно обезщетение в полза на **ВЪЗЛОЖИТЕЛЯ**, при наличието на основание за това, са за сметка на **ИЗПЪЛНИТЕЛЯ**.

**Чл. 13.** (1) **ВЪЗЛОЖИТЕЛЯТ** освобождава Гаранцията за изпълнение в срок до 30 (*тридесет*) дни след прекратяването на Договора в пълен размер, ако липсват основания за задържането от страна на **ВЪЗЛОЖИТЕЛЯ** на каквато и да е сума по нея.

(2) Освобождаването на Гаранцията за изпълнение се извършва, както следва:

1. когато е във формата на парична сума – чрез превеждане на сумата по банковата сметка на **ИЗПЪЛНИТЕЛЯ**, посочена в чл. 8, ал. 1 от Договора;

2. когато е във формата на банкова гаранция – чрез връщане на нейния оригинал на представител на **ИЗПЪЛНИТЕЛЯ** или упълномощено от него лице;

3. когато е във формата на застраховка – чрез връщане на оригинала на застрахователната полица на представител на **ИЗПЪЛНИТЕЛЯ** или упълномощено от него лице.

(3) Гаранцията не се освобождава от **ВЪЗЛОЖИТЕЛЯ**, ако в процеса на изпълнение на Договора е възникнал спор между Страните относно неизпълнение на задълженията на **ИЗПЪЛНИТЕЛЯ** и въпросът е отнесен за решаване пред съд. При решаване на спора в полза на **ВЪЗЛОЖИТЕЛЯ** той може да пристъпи към усвояване на гаранциите.

**Чл. 14. ВЪЗЛОЖИТЕЛЯТ** има право да задържи съответна част и да се удовлетвори от Гаранцията за изпълнение, когато **ИЗПЪЛНИТЕЛЯТ** не изпълни някое от своите задължения по Договора, както и в случаите на лошо, частично и забавено изпълнение на което и да е задължение на **ИЗПЪЛНИТЕЛЯ**, като усвои такава част от Гаранцията за изпълнение, която съответства на уговорената в Договора неустойка за съответния случай на неизпълнение.

**Чл. 15. ВЪЗЛОЖИТЕЛЯТ** има право да задържи Гаранцията за изпълнение в пълен размер, в следните случаи:

1. при пълно неизпълнение, в т.ч. когато Услугата не отговарят на изискванията на **ВЪЗЛОЖИТЕЛЯ**, и разваляне на Договора от страна на **ВЪЗЛОЖИТЕЛЯ** на това основание;

2. при прекратяване на дейността на **ИЗПЪЛНИТЕЛЯ** или при обявяването му в несъстоятелност.

**Чл. 16.** Във всеки случай на задържане на Гаранцията за изпълнение, **ВЪЗЛОЖИТЕЛЯТ** уведомява **ИЗПЪЛНИТЕЛЯ** за задържането и неговото основание. Задържането на Гаранцията за изпълнение изцяло или частично не изчерпва правата на **ВЪЗЛОЖИТЕЛЯ** да търси обезщетение в по-голям размер.

**Чл. 17.** Когато **ВЪЗЛОЖИТЕЛЯТ** се е удовлетворил от Гаранцията за изпълнение и Договорът продължава да е в сила, **ИЗПЪЛНИТЕЛЯТ** се задължава в срок до 10 (*десет*) дни да допълни Гаранцията за изпълнение, като внесе усвоената от **ВЪЗЛОЖИТЕЛЯ** сума по сметката на **ВЪЗЛОЖИТЕЛЯ** или предостави документ за изменение на първоначалната банкова гаранция или нова банкова гаранция, съответно застраховка, така че във всеки момент от действието на Договора размерът на Гаранцията за изпълнение да бъде в съответствие с чл. 9 от Договора.

**Чл. 18. ВЪЗЛОЖИТЕЛЯТ** не дължи лихва за времето, през което средствата по гаранцията за изпълнение са били предоставени на Възложителя съгласно изискванията на този договор.

**V. ПРАВА И ЗАДЪЛЖЕНИЯ НА СТРАНИТЕ**

**Чл. 19.** Изброяването на конкретни права и задължения на Страните в този раздел от Договора е неизчерпателно и не засяга действието на други клаузи от Договора или от приложимото право, предвиждащи права и/или задължения на която и да е от Страните.

**Права и задължения на ИЗПЪЛНИТЕЛЯ**

**Чл. 20. ИЗПЪЛНИТЕЛЯТ има право:**

1. Да получи възнаграждение в размера, сроковете и при условията по чл. 5 до чл. 8 от договора;
2. Да иска и да получава от **ВЪЗЛОЖИТЕЛЯ** необходимото съдействие за изпълнение на задълженията си по този Договор, както и всички необходими документи, информация и данни, пряко свързани или необходими за изпълнение на Договора.

**Чл. 21. ИЗПЪЛНИТЕЛЯТ се задължава:**

1. Да предоставя услугата и да изпълнява задълженията си по този Договор в уговорените срокове и качествено, в съответствие с Договора и Приложенията, като осигурява безпроблемното функциониране на устройствата на **ВЪЗЛОЖИТЕЛЯ**;
2. Да извършва технически прегледи на устройствата и да отстранява откритите повреди – при уведомление от страна на **ВЪЗЛОЖИТЕЛЯ**.
3. Да дава препоръки за правилната експлоатация на устройствата и сроковете за подмяна на резервни части, съгласно изискванията на производителя – при уведомление от страна на **ВЪЗЛОЖИТЕЛЯ**;
4. Да дава писмени предложения за вида и стойността на необходимите резервни части за ремонт на диагностицираните устройства, като предоставя на **ВЪЗЛОЖИТЕЛЯ** фактури, които удостоверяват цената, на която **ИЗПЪЛНИТЕЛЯТ** по настоящия договор е придобил съответните резервни части от трето лице (издадена от производител/доставчик/дистрибутор и др.);
5. Да изпраща на място при **ВЪЗЛОЖИТЕЛЯ** квалифицирани специалисти в срок до **……(……) часа**, считано от получаване на уведомление от страна на **ВЪЗЛОЖИТЕЛЯ** за възникнала повреда. При констатирана повреда на устройство, специалистите следва да установят причината за спиране работата на устройството и след съгласуване с упълномощен представител на **ВЪЗЛОЖИТЕЛЯ** да се заемат с отстраняването ѝ. Ако за отстраняване на повредата се налага доставка на резервни части, се прилага редът по чл. 25, ал. 2;
6. Да доставя и монтира всички необходими резервни части с оглед осигуряване правилно и безопасно функциониране на съответното устройство след получаване на писмена заявка от **ВЪЗЛОЖИТЕЛЯ**;
7. Да отстранява възникнали повреди по устройствата и да монтира всички необходими резервни части, качествено и съгласно предписанията на съответния производител на резервните части и условията на настоящия договор;
8. При необходимост от извършване на ремонт, който не налага подмяна на резервни части – да отстранява повредата в устройството в срок **до ………….(……)** часа от констатиране на повредата. При необходимост от извършване на ремонт, който налага подмяна на резервни части – да отстранява повредата в срок до **……………(……) часа** от доставката на съответните резервни части. Срокът за доставка на необходимите резервни части е както следва:

* резервни части от склад в страната – до **…………………. работни дни** от получаване заявката на **ВЪЗЛОЖИТЕЛЯ**;
* резервни части от склад в чужбина – до **………………………. работни дни** от получаване на заявката на **ВЪЗЛОЖИТЕЛЯ**;

1. Да извършва ремонт на устройствата на място в съответната сграда на **ВЪЗЛОЖИТЕЛЯ**. Когато ремонтът не може да се извърши на място, **ИЗПЪЛНИТЕЛЯТ** транспортира повредените устройства до сервиз, като както времето за транспортиране на устройството до сервиз, така и разходите по осъществяване на транспорта са за сметка на **ИЗПЪЛНИТЕЛЯ**;
2. Да използва само фабрично нови, нерециклирани, неупотребявани и оригинални резервни части *или еквивалентни такива[[3]](#footnote-4)*, които да са сертифицирани по произход в зависимост от техническото предложение за изпълнение на **ИЗПЪЛНИТЕЛЯ** при осъществяване на абонаментна поддръжка;
3. Да поддържа складова наличност от резервни части за посрещане необходимостта от бърза реакция при евентуален технически проблем;
4. Да представя на **ВЪЗЛОЖИТЕЛЯ** отчет за извършената услуга през съответния календарен месец в срок до 5-то число на месеца, следващ отчетния. Когато през отчетния месец има вложени резервни части, заявени от **ВЪЗЛОЖИТЕЛЯ** те се посочват в отчета, към който се прилага и приемо-предавателният протокол по чл. 26, ал. 4;
5. Да извършва услугата в рамките на абонаментна поддръжка на устройствата по този договор чрез квалифицирани специалисти, посочени в списък на персонала, който ще изпълнява поръчката. **ИЗПЪЛНИТЕЛЯТ** се задължава да не променя състава на персонала, който ще отговаря за изпълнението на услугата, без предварително писмено съгласие от страна на **ВЪЗЛОЖИТЕЛЯ,** като в случай на промяна на служител, той отговаря на минималните изисквания по поръчката**.** **ИЗПЪЛНИТЕЛЯТ** гарантира, че лицата, включени в списъка на персонала, действително имат необходимата квалификация за изпълнение на услугата, предмет на настоящия договор;
6. Да информира своевременно **ВЪЗЛОЖИТЕЛЯ** за всички пречки, възникващи в хода на изпълнението на работа, да предложи начин за отстраняването им, като може да поиска от **ВЪЗЛОЖИТЕЛЯ** указания и/или съдействие за отстраняването им;
7. Да изпълнява всички законосъобразни указания и изисквания на **ВЪЗЛОЖИТЕЛЯ**;
8. Да пази поверителна конфиденциалната информация, в съответствие с уговореното в чл. 38 от договора;
9. Да осигури провеждането на инструктажи по безопасност и здраве при работа на лицата, посочени в списъка на персонала, изпълняващи работа по договора, на обектите, посочени в Приложение № 1а, при спазване на изискванията на наредба № РД-07-2 от 16.12.2009 г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд (обн., дв, бр. 102 от 22.12.2009 г., с изм.). В случай на трудова злополука **ВЪЗЛОЖИТЕЛЯТ** не носи отговорност за вреди, претърпени от служителите на **ИЗПЪЛНИТЕЛЯ** при или по повод изпълнение на служебните им задължения.

**Права и задължения на ВЪЗЛОЖИТЕЛЯ**

**Чл. 22. ВЪЗЛОЖИТЕЛЯТ има право:**

1. Да изисква и да получава услугата по настоящия договор в уговорените срокове и съобразно уговорените изисквания за качество;
2. Да контролира изпълнението на поетите от **ИЗПЪЛНИТЕЛЯ** задължения, в т.ч. да иска и да получава информация от **ИЗПЪЛНИТЕЛЯ** през целия срок на Договора, или да извършва проверки, при необходимост за изпълнението на Договора, но без с това да пречи на изпълнението;

3. Да извършва проверка по изпълнението на настоящия договор.

**Чл. 23. ВЪЗЛОЖИТЕЛЯТ се задължава:**

1. Да приеме изпълнението на услугата, когато отговаря на договореното, по реда и при условията на този Договор;
2. Да заплаща стойността на услугата по чл. 1 и стойността на доставените и вложени от **ИЗПЪЛНИТЕЛЯ** резервни части, по реда и при условията, предвидени в този Договор;
3. Да осигурява достъп в рамките на работното време до съответните устройства, посочени в Приложение № 1а, както и необходимите условия за изпълнение на услугата по този договор;
4. Да изпълнява указанията и препоръките на **ИЗПЪЛНИТЕЛЯ** за правилната експлоатация на машините и да допуска до работа с устройствата, посочени в Приложение № 1а, само служители, които са обучени и могат правилно да работят с тях;
5. Да уведомява писмено по реда на чл. 44 **ИЗПЪЛНИТЕЛЯ** за възникнали технически проблеми по устройствата;
6. Да предостави и осигури достъп на **ИЗПЪЛНИТЕЛЯ** до информацията, необходима за извършването на услугата, предмет на Договора, при спазване на относимите изисквания или ограничения съгласно приложимото право;
7. Да пази поверителна конфиденциалната информация, в съответствие с уговореното в чл. 38 от Договора;
8. Да оказва съдействие на **ИЗПЪЛНИТЕЛЯ** във връзка с изпълнението на този Договор, включително и за отстраняване на възникнали пречки пред изпълнението на Договора, когато **ИЗПЪЛНИТЕЛЯТ** поиска това;
9. **ВЪЗЛОЖИТЕЛЯТ** се задължава да осигури провеждането на начален инструктаж, по предоставен от **ИЗПЪЛНИТЕЛЯ** списък на персонала, който ще извършва услугата по този договор. Инструктажът се провежда при спазване на изискванията на Наредба № РД-07-2 от 16.12.2009 г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд (обн., ДВ, бр. 102 от 22.12.2009 г., с изм.).

**Чл. 24.** **ИЗПЪЛНИТЕЛЯТ** носи отговорност и поема разходите за отстраняване на всички повреди на устройствата, възникнали при експлоатацията, ако се докаже, че същите са причинени от некачествени резервни части и/или са настъпили в резултат на некачествено изпълнение на задължения по този договор от страна на лицата, посочени в списъка на персонала. Обстоятелствата по предходното изречение се установяват от комисия, състояща се от упълномощени представители на двете страни по договора. В случай че представител на **ИЗПЪЛНИТЕЛЯ** не се яви за участие в такава комисия възложителят сам назначава комисия, която установява и изготвя доклад за установените, повреди като съдържанието му обвързва **ИЗПЪЛНИТЕЛЯ**.

**Чл. 25.** (1) **ВЪЗЛОЖИТЕЛЯТ** съдейства за транспортирането на устройствата до сервиз на **ИЗПЪЛНИТЕЛЯ**,при необходимост ремонтът да бъде осъществен в него, като всички разходи по транспортирането се поемат от **ИЗПЪЛНИТЕЛЯ.**

(2) При констатирана необходимост от доставка и подмяна на резервни части **ИЗПЪЛНИТЕЛЯТ** изготвя писмено предложение по смисъла на чл. 21, т. 4 за стойността на необходимите резервни части и го представя на упълномощен представител на **ВЪЗЛОЖИТЕЛЯ**. Представителят на **ВЪЗЛОЖИТЕЛЯ** извършва преценка дали подмяната на резервните части е целесъобразна, с оглед стойността на частите, функциите и предназначението на повреденото устройство и отправя изрична писмена заявка към **ИЗПЪЛНИТЕЛЯ** за доставка на съответните части или отказва доставка на съответна част/части. **ИЗПЪЛНИТЕЛЯТ** няма право да влага резервни части, различни от заявените от **ВЪЗЛОЖИТЕЛЯ.** В случай че **ВЪЗЛОЖИТЕЛЯТ** откаже предложението за доставка на определена резервна част, това не освобождава **ИЗПЪЛНИТЕЛЯ** от останалите му задължения по договора.

**VI. ПРЕДАВАНЕ И ПРИЕМАНЕ НА ИЗПЪЛНЕНИЕТО**

**Чл. 26.** (1)Уведомленията на **ВЪЗЛОЖИТЕЛЯ** иуслугата, извършена от **ИЗПЪЛНИТЕЛЯ,** се регистрират в информационни системи/журнали на **ВЪЗЛОЖИТЕЛЯ** и на **ИЗПЪЛНИТЕЛЯ**. Времето, необходимо за извършването на съответната услуга в часове, и обективното състояние на устройството след извършване на услугата се отразява в информационните системи/журнали.

(2) Изпълнението на услугата по настоящия договор се документира ежемесечно с отчет, който се съставя в срок до 5-то число на месеца, следващ отчетния месец, и се подписва от представителина **ВЪЗЛОЖИТЕЛЯ** и **ИЗПЪЛНИТЕЛЯ** в два оригинални екземпляра – по един за всяка от Страните. В месечния отчет се описват подробно дейностите по изпълнение на услугата по този договор, като за всяка услуга се посочва най-малко:

* видът на услугата и кратко описание;
* дата на осъществяване на услугата и изразходвано за осъществяването й време;
* устройство, по отношение на което услугата е извършена (модел, инвентарен номер);
* при вложени резервни части – вид и количество на резервните части, устройства в които са вложени с посочване на модел и инвентарен номер.

(3) Когато изпълнението на услугата, предмет на настоящия договор, не отговаря на условията на договора и на Приложенията, **ВЪЗЛОЖИТЕЛЯТ** има право да откаже да подпише съответния месечен отчет. В такъв случай страните подписват констативен протокол, в който се съдържат забележките на **ВЪЗЛОЖИТЕЛЯ** по изпълнението на услугата, предмет на договора и се дава срок за отстраняване на констатираните нередности. В случай че **ИЗПЪЛНИТЕЛЯТ** откаже да подпише констативния протокол по предходното изречение **ВЪЗЛОЖИТЕЛЯТ** има право сам да състави такъв протокол, чието съдържание е задължително за **ИЗПЪЛНИТЕЛЯ**. След отстраняване на констатираните нередности страните подписват месечен отчет по ал. 2.

(4) В случай че през отчетния месец има вложени резервни части за приемането им се съставя двустранен приемо-предавателен протокол, съдържащ:

* наименованието на съответната/ните резервна/и част/и;
* количество и стойност вложената/ните резервна/и част/и;
* устройството, в което е/са вложена/и резервната/ните част/и с посочване на инвентарния номер, както и марка и модел на съответното устройство;

Протоколът се подписва от представители на **ВЪЗЛОЖИТЕЛЯ** и **ИЗПЪЛНИТЕЛЯ** в два оригинални екземпляра – по един за всяка от Страните („**Приемо-предавателен протокол**“). В случай, че при влагането на резервни части или в протокола има допуснати нередности, за отстраняването им се прилага съответно редът по ал. 3. **ВЪЗЛОЖИТЕЛЯТ** има право да откаже да подпише съответния протокол и ако описаната в него стойност на резервните части не съответства на стойността на частите, отбелязана от **ИЗПЪЛНИТЕЛЯ** в писменото предложение по чл. 21, т. 4 от настоящия договор. Протоколът се прилага към месечния отчет по ал. 2.

**VII. САНКЦИИ ПРИ НЕИЗПЪЛНЕНИЕ**

**Чл. 27.** При просрочване изпълнението на задълженията по този Договор, неизправната Страна дължи на изправната неустойка в размер на 0,5 % (нула цяло и пет на сто) от Стойността на Договора по чл. 5, ал. 6, за всеки ден забава, но не повече от 10 % (десет на сто) от тази стойност .

**Чл. 28.** При констатирано лошо или друго неточно или частично изпълнение на отделна услуга или при отклонение от изискванията на **ВЪЗЛОЖИТЕЛЯ**, посочени в Техническата спецификация – Приложение № 1а, **ВЪЗЛОЖИТЕЛЯТ** има право да поиска от **ИЗПЪЛНИТЕЛЯ** да изпълни изцяло и качествено съответната услуга, без да дължи допълнително възнаграждение за това. В случай че и повторното изпълнение на услугата е некачествено, **ВЪЗЛОЖИТЕЛЯТ** има право да задържи гаранцията за изпълнение и да развали договора.

**Чл. 29.** При разваляне на Договора поради виновно неизпълнение на някоя от Страните, виновната Страна дължи неустойка в размер на 10 % (десет на сто) от Стойността на Договора по чл. 5, ал. 6.

**Чл. 30.** Плащането на неустойките, уговорени в този Договор, не ограничава правото на изправната Страна да търси реално изпълнение и/или обезщетение за понесени вреди и пропуснати ползи в по-голям размер, съгласно приложимото право.

**VIII. ПРЕКРАТЯВАНЕ НА ДОГОВОРА**

**Чл. 31.** (1) Този Договор се прекратява:

1. С изтичане на Срока на Договора по чл. 3 или с достигане на максимално допустимата Стойност на Договора по чл. 5, ал. 6;
2. С изпълнението на всички задължения на Страните по него;
3. При настъпване на пълна обективна невъзможност за изпълнение, за което обстоятелство засегнатата Страна е длъжна да уведоми другата Страна в срок до 7 (седем) работни дни от настъпване на невъзможността и да представи доказателства;
4. При прекратяване на юридическо лице – Страна по Договора без правоприемство, по смисъла на законодателството на държавата, в която съответното лице е установено;
5. При условията по чл. 5, ал. 1, т. 3 от Закона за икономическите и финансовите отношения с дружествата, регистрирани в юрисдикции с преференциален данъчен режим, контролираните от тях лица и техните действителни собственици (ЗИФОДРЮПДРСЛ).

(2) Договорът може да бъде прекратен:

1. По взаимно съгласие на Страните, изразено в писмена форма;

2. Когато за **ИЗПЪЛНИТЕЛЯ** бъде открито производство по несъстоятелност или ликвидация – по искане на всяка от страните.

**Чл. 32.** (1) Всяка от Страните може да развали Договора при виновно неизпълнение на съществено задължение на другата страна по Договора, при условията и с последиците съгласно чл. 87 и сл. от Закона за задълженията и договорите, чрез отправяне на писмено предупреждение от изправната Страна до неизправната и определяне на подходящ срок за изпълнение. Разваляне на Договора не се допуска, когато неизпълнената част от задължението е незначителна с оглед на интереса на изправната Страна.

(2) За целите на този Договор, Страните ще считат за виновно неизпълнение на съществено задължение на **ИЗПЪЛНИТЕЛЯ** всеки от следните случаи:

1. **ИЗПЪЛНИТЕЛЯТ** е прекратил изпълнението на услугата за повече от 20 (двадесет) дни;
2. **ИЗПЪЛНИТЕЛЯТ** е допуснал съществено отклонение от Условията за изпълнение на поръчката, Техническата спецификация или Техническото предложение.

**(3) ВЪЗЛОЖИТЕЛЯТ** може да развали Договора само с писмено уведомление до **ИЗПЪЛНИТЕЛЯ** и без да му даде допълнителен срок за изпълнение, ако поради забава на **ИЗПЪЛНИТЕЛЯ** то е станало безполезно или ако задължението е трябвало да се изпълни непременно в уговореното време.

**Чл. 33. ВЪЗЛОЖИТЕЛЯТ** прекратява Договора в случаите по чл. 118, ал.1 от ЗОП, без да дължи обезщетение на **ИЗПЪЛНИТЕЛЯ** за претърпени от прекратяването на Договора вреди, освен ако прекратяването е на основание чл. 118, ал. 1, т. 1 от ЗОП.

**Чл. 34.** Във всички случаи на прекратяване на Договора, освен при прекратяване на юридическо лице – Страна по Договора без правоприемство:

1. **ВЪЗЛОЖИТЕЛЯТ** и **ИЗПЪЛНИТЕЛЯТ** съставят констативен протокол за извършената към момента на прекратяване работа и размера на евентуално дължимите плащания; и
2. **ИЗПЪЛНИТЕЛЯТ** се задължава:

а) да преустанови предоставянето на услугата, с изключение на такива дейности, каквито може да бъдат необходими и поискани от **ВЪЗЛОЖИТЕЛЯ**;

б) да предаде на **ВЪЗЛОЖИТЕЛЯ** всички отчети и протоколи, изготвени от него в изпълнение на Договора до датата на прекратяването; и

в) да върне на **ВЪЗЛОЖИТЕЛЯ** всички документи и материали, които са собственост на **ВЪЗЛОЖИТЕЛЯ** и са били предоставени на **ИЗПЪЛНИТЕЛЯ** във връзка с предмета на Договора.

**Чл. 35.** При предсрочно прекратяване на Договора, **ВЪЗЛОЖИТЕЛЯТ** е длъжен да заплати на **ИЗПЪЛНИТЕЛЯ** реално изпълнените и приети по установения ред Услуги.

**VIIIа. *ДОГОВОР ЗА ПОДИЗПЪЛНЕНИЕ*** *(когато е приложимо)[[4]](#footnote-5)*

***Чл. 35а*** *(1)* ***ИЗПЪЛНИТЕЛЯТ*** *се задължава да сключи договор/договори за подизпълнение с посочените в офертата му подизпълнители в срок от 3 (три) дни от сключване на настоящия Договор. В срок до 3 (три) дни от сключването на договор за подизпълнение или на допълнително споразумение за замяна на посочен в офертата подизпълнител* ***ИЗПЪЛНИТЕЛЯТ*** *изпраща копие на договора или на допълнителното споразумение на* ***ВЪЗЛОЖИТЕЛЯ*** *заедно с доказателства, че са изпълнени условията по* [*чл. 66, ал. 2*](http://web.apis.bg/p.php?i=2752471#p28982788) *и* [*14 ЗОП*](http://web.apis.bg/p.php?i=2752471#p28982788)*.*

*(2) Независимо от сключения договор за подизпълнение, отговорността за изпълнение на настоящия договор е на* ***ИЗПЪЛНИТЕЛЯ****.*

*(3) Когато за частта от услугата, която се изпълнява от подизпълнител, изпълнението може да бъде предадено отделно от изпълнението на останалите Услуги, подизпълнителят представя на* ***ИЗПЪЛНИТЕЛЯ*** *отчет за изпълнението на съответната част от Услугите за съответния месец, заедно с искане за плащане на тази част пряко на подизпълнителя.*

*(4)* ***ИЗПЪЛНИТЕЛЯТ*** *се задължава да предостави на* ***ВЪЗЛОЖИТЕЛЯ*** *отчета и искането за плащане на подизпълнителя в срок до 15 (петнадесет) дни от получаването му, заедно със становище, от което да е видно дали оспорва плащанията или част от тях като недължими.*

*(5)* ***ВЪЗЛОЖИТЕЛЯТ*** *приема изпълнението на частта от услугата, при съответно спазване на разпоредбите на Раздел „Предаване и приемане на изпълнението“ от Договора, и заплаща възнаграждение за тази част на подизпълнителя в срок до 10 (десет) дни от подписването на приемо-предавателен протокол.* ***ВЪЗЛОЖИТЕЛЯТ*** *има право да откаже да извърши плащането, когато искането за плащане е оспорено от* ***ИЗПЪЛНИТЕЛЯ****, до момента на отстраняване на причината за отказа.*

*(6) В срок до 2 (два) дни от датата на сключване на Договора, но най-късно преди започване на неговото изпълнение,* ***ИЗПЪЛНИТЕЛЯТ*** *уведомява* ***ВЪЗЛОЖИТЕЛЯ*** *за името, данните за контакт и представителите на подизпълнителите, посочени в офертата на* ***ИЗПЪЛНИТЕЛЯ****.* ***ИЗПЪЛНИТЕЛЯТ*** *уведомява* ***ВЪЗЛОЖИТЕЛЯ*** *за всякакви промени в предоставената информация в хода на изпълнението на Договора в срок до 3 (три) дни от настъпване на съответното обстоятелство.*

*(7)**При изпълнението на Договора подизпълнителите са длъжни да спазват всички приложими нормативни актове, разпоредби, стандарти и други изисквания, свързани с предмета на Договора.*

*(8) В стойността на часовата ставка за абонаментна поддръжка на устройствата са включени всички разходи на* ***ИЗПЪЛНИТЕЛЯ*** *за неговите подизпълнители като* ***ВЪЗЛОЖИТЕЛЯТ*** *не дължи заплащането на каквито и да е други разноски, направени от* ***ИЗПЪЛНИТЕЛЯ.***

*(9)* ***ИЗПЪЛНИТЕЛЯТ*** *се задължава да контролира изпълнението на задълженията на подизпълнителите и да не възлага работата или части от нея на подизпълнители, извън посочените в офертата на* ***ИЗПЪЛНИТЕЛЯ*** *освен в случаите и при условията, предвидени в ЗОП.*

**IX. ЗАКЛЮЧИТЕЛНИ РАЗПОРЕДБИ**

Дефинирани понятия и тълкуване

**Чл. 36.** (1)Освен ако са дефинирани изрично по друг начин в този Договор, използваните в него понятия имат значението, дадено им в ЗОП, съответно в легалните дефиниции в Допълнителните разпоредби на ЗОП или, ако няма такива за някои понятия – според значението, което им се придава в основните разпоредби на ЗОП.

(2)При противоречие между различни разпоредби или условия, съдържащи се в Договора и Приложенията, се прилагат следните правила:

1. специалните разпоредби имат предимство пред общите разпоредби;

2. разпоредбите на Приложенията имат предимство пред разпоредбите на Договора.

Спазване на приложими норми

**Чл. 37.** (1)При изпълнението на Договора, **ИЗПЪЛНИТЕЛЯТ** е длъжен да спазва всички приложими нормативни актове, разпоредби, стандарти и други изисквания, свързани с предмета на Договора.

(2) **ИЗПЪЛНИТЕЛЯТ** се задължава да осигури при работата на неговия персонал на територията на БНБ изпълнението на всички изисквания на Закона за здравословни и безопасни условия на труд и на подзаконовите нормативни актове в тази област, спазването от неговия персонал на нормативните актове по здравословни и безопасни условия на труд, инструкциите и правилата по безопасност на **ВЪЗЛОЖИТЕЛЯ**.

Конфиденциалност

**Чл. 38.** (1)Всяка от Страните по този Договор се задължава да пази в поверителност и да не разкрива или разпространява информация за другата Страна, станала ѝ известна при или по повод изпълнението на Договора („**Конфиденциална информация**“). Конфиденциална информация включва, без да се ограничава до: обстоятелства, свързани с търговската дейност, техническите процеси, проекти или финанси на Страните, както и ноу-хау, изобретения, полезни модели или други права от подобен характер, свързани с изпълнението на Договора. Не се смята за конфиденциална информацията, касаеща наименованието на договора, стойността и предмета на този Договор, с оглед бъдещо позоваване на придобит професионален опит от **ИЗПЪЛНИТЕЛЯ**.

(2) С изключение на случаите, посочени в ал. 3 на този член, Конфиденциална информация може да бъде разкривана само след предварително писмено одобрение от другата Страна, като това съгласие не може да бъде отказано безпричинно.

(3) Не се счита за нарушение на задълженията за неразкриване на Конфиденциална информация, когато:

1. информацията е станала или става публично достъпна, без нарушаване на този Договор от която и да е от Страните;

2. информацията се изисква по силата на закон, приложим спрямо която и да е от Страните; или

3. предоставянето на информацията се изисква от регулаторен или друг компетентен орган и съответната Страна е длъжна да изпълни такова изискване;

В случаите по точки 2 или 3 Страната, която следва да предостави информацията, уведомява незабавно другата Страна по Договора.

(4) Задълженията по тази клауза се отнасят до **ИЗПЪЛНИТЕЛЯ**, всички негови поделения, контролирани от него фирми и организации, всички негови служители и наети от него физически или юридически лица, в това число подизпълнители, като **ИЗПЪЛНИТЕЛЯТ** отговаря за изпълнението на тези задължения от страна на такива лица.

(5) Задълженията, свързани с неразкриване на Конфиденциалната информация остават в сила и след прекратяване на Договора на каквото и да е основание.

Публични изявления

**Чл. 39. ИЗПЪЛНИТЕЛЯТ** няма право да дава публични изявления и съобщения, да разкрива или разгласява каквато и да е информация, която е получил във връзка с извършване на услугата, предмет на този Договор, независимо дали е въз основа на данни и материали на **ВЪЗЛОЖИТЕЛЯ** или на резултати от работата на **ИЗПЪЛНИТЕЛЯ**, без предварителното писмено съгласие на **ВЪЗЛОЖИТЕЛЯ,** което съгласие няма да бъде безпричинно отказано или забавено.

Прехвърляне на права и задължения

**Чл. 40.** Никоя от Страните няма право да прехвърля никое от правата и задълженията, произтичащи от този Договор, без съгласието на другата Страна. Паричните вземания по Договора могат да бъдат прехвърляни или залагани съгласно приложимото право.

Изменения

**Чл. 41.** Този Договор може да бъде изменян само с допълнителни споразумения, изготвени в писмена форма и подписани от двете Страни, в съответствие с изискванията и ограниченията на ЗОП.

Непреодолима сила

**Чл. 42.** (1)Никоя от Страните по този Договор не отговаря за неизпълнение, причинено от непреодолима сила. За целите на този Договор, „непреодолима сила“ има значението на това понятие по смисъла на чл. 306, ал. 2 от Търговския закон.

(2) Не може да се позовава на непреодолима сила Страна, която е била в забава към момента на настъпване на обстоятелството, съставляващо непреодолима сила или чиято небрежност или умишлени действия или бездействия са довели до невъзможност за изпълнение на Договора.

(3) Страната, която не може да изпълни задължението си поради непреодолима сила, е длъжна да предприеме всички действия с грижата на добър стопанин, за да намали до минимум понесените вреди и загуби, както и да уведоми писмено другата страна в срок до 3 (три) работни дни от настъпването на непреодолимата сила, като посочи в какво се състои непреодолимата сила и възможните последици от нея за изпълнението на Договора. При неуведомяване се дължи обезщетение за настъпилите от неизпълнението вреди.

(4) Докато трае непреодолимата сила, изпълнението на задълженията и на свързаните с тях насрещни задължения се спира.

(5)Липсата на парични средства не представлява непреодолима сила.

Нищожност на отделни клаузи

**Чл. 43.** В случай, че някоя от клаузите на този Договор е недействителна или неприложима, това не засяга останалите клаузи. Недействителната или неприложима клауза се заместват от повелителна правна норма, ако има такава.

Уведомления

**Чл. 44.** (1) Всички уведомления и заявки между Страните във връзка с този Договор се извършват в писмена форма и могат да се предават лично или чрез препоръчано писмо, по куриер, по факс, електронна поща на следните адреси:

1. **За ВЪЗЛОЖИТЕЛЯ:**

Адрес за кореспонденция: ………………………………………….

Факс: …………………………………………

e-mail: ………………………………………..

2. **За ИЗПЪЛНИТЕЛЯ:**

Адрес за кореспонденция: ………………….

Факс: …………………………………………

e-mail: ………………………………………..

(2) Страните упълномощават следните представители, които да проследяват и приемат изпълнението на задълженията им по настоящия договор, да осъществяват контрол по цялостното изпълнение на договора и да подписват предвидените в договора документи (протоколи, и др.), както следва:

1. **За ВЪЗЛОЖИТЕЛЯ**:

…………………………………………..

2. **За ИЗПЪЛНИТЕЛЯ**

…………………………………………..

Лични данни

**Чл. 45** (1) С цел изпълнение на настоящия договор, Страните предоставят единствено необходимите лични данни, представляващи информация за служебни контакти .[[5]](#footnote-6)

(2) При  установяване на лични данни в предоставената от насрещната страна информация, различни от посочените в ал. 1, всяка от страните е длъжна да изтрие или да поиска тези  лични данни да бъдат изтрити.

(3) Страните поемат задължение да обработват личните данни законосъобразно и добросъвестно, да не ги предоставят на трети лица и да ги заличат/изтрият след изтичане на установения в нормативен акт за съхранението им срок.

Приложимо право

**Чл. 46.** За неуредените в този Договор въпроси се прилагат разпоредбите на действащото българско законодателство.

Разрешаване на спорове

**Чл. 47.** Всички спорове, породени от този Договор или отнасящи се до него, включително споровете, породени или отнасящи се до неговото тълкуване, недействителност, изпълнение или прекратяване, както и споровете за попълване на празноти в Договора или приспособяването му към нововъзникнали обстоятелства, ще се уреждат между Страните чрез преговори, а при непостигане на съгласие – спорът ще се отнася за решаване от компетентния български съд.

Екземпляри

**Чл. 48.** Този Договор е изготвен и подписан в 2 (два) еднообразни екземпляра – по един за всяка от Страните.

Приложения:

**Чл. 49.** Към този Договор се прилагат и са неразделна част от него следните приложения:

1. Приложение № 1а – Техническа спецификация;

2. Приложение № 2а - Техническо предложение на **ИЗПЪЛНИТЕЛЯ;**

3. Приложение № 3а - Ценово предложение на **ИЗПЪЛНИТЕЛЯ;**

4. Списък на персонала, който ще изпълнява поръчката, и/или на членовете на ръководния състав, които ще отговарят за изпълнението.

При подписване на договора са представени:

1. Гаранция за изпълнение на договора;

2. Документи, чрез които се доказва липсата на основание за отстраняване и съответствие с критериите за подбор по чл. 112 от ЗОП.

**ЗА ВЪЗЛОЖИТЕЛЯ: ЗА ИЗПЪЛНИТЕЛЯ:**

**БЪЛГАРСКА НАРОДНА БАНКА**

**СНЕЖАНКА ДЕЯНОВА**

**ГЛАВЕН СЕКРЕТАР**

**ТЕМЕНУЖКА ЦВЕТКОВА**

**ГЛАВЕН СЧЕТОВОДИТЕЛ**

1. Времето за транспорт до и от сградите на възложителя не подлежи на заплащане. [↑](#footnote-ref-2)
2. Това е възможност, която е приложима в случаите, предвидени в чл.111, ал.2, изр. последно, и чл.116, ал.1, т.т.1, 2, 3 и 6, и чл.116, ал.4 ЗОП. [↑](#footnote-ref-3)
3. В зависимост от Техническото предложение на ИЗПЪЛНИТЕЛЯ. [↑](#footnote-ref-4)
4. В случай че изпълнителят няма да изпълнява поръчката с подизпълнители този раздел ще отпадне. [↑](#footnote-ref-5)
5. информация за служебни контакти – информация за контакт, свързана със служебните отношения, включително имена, длъжности, служебни адреси, служебни телефонни номера и и-мейл адреси на служителите и изпълнителите [↑](#footnote-ref-6)